SA maak vooruitgang, sê Zuma | Nuus24
Kaapstad – Pres. Zuma het Suid-Afrikaners Maandag 'n voorspoedige nuwe jaar toegewens, en gesê die land sal sy doelwitte bereik as die hele bevolking saamwerk om 'n veilige samelewing te skep. "Ons het in 2012 baie vooruitgang gemaak soos ons voortgegaan het met ons poging om 'n verenigde, nierassige, nie-seksistiese, demokratiese en voorspoedige Suid-Afrika te bou," het hy in 'n verklaring wat deur die presidensie uitgereik is, gesê."Soos ons voortbeweeg na daardie mylpaal, moet ons vinniger werk om sosio-ekonomiese vryheid te verkry," het hy bygevoeg.Die president het na die 2011 Sensus verwys, en gesê die data dui daarop dat die regering besig is om vooruitgang te maak in gebiede soos basiese dienste en onderwys."Terselfdertyd dui die Sensus ook op 'n groot inkomstegaping. Dit het byvoorbeeld gewys die inkomste van 'n wit huishouding is ses keer dié van 'n swart huishouding."Hy het ook na die geweld by Marikana verwys, en gesê probleme moet vreedsaam opgelos word."Ons moet 'n samelewing skep waarin vroue en kinders vry en veilig voel, met geen vrees van mishandeling, verkragting of enige vorm van geweld nie, en 'n samelewing waarin diere, veral die renoster, veilig is van ongenaakbare stropers. Dis moontlik om daardie samelewing te skep deur hard saam te werk."Ek wens alle Suid-Afrikaners en buitelanders wat in ons land bly, of wat ons besoek om ons wonderlike somer te geniet, 'n vreugdevolle en veilige feesseisoen en voorspoedige nuwe jaar toe."– Volg Nuus24 op Twitter.
Lees meer oor: jacob zuma | sa politiek | nuwejaar VOLGENDE OP NUUS24X
Brenda wie is Mossie?